Mõttekam oleks lähtuda üldisest eeldusest, et mimeedi ja modelli sarnasus on võinud tekkida ka enne mimikristruktuuri toimima hakkamist juhuslike evolutsiooniliste arengute tulemusena. Säärane sarnasus võib tekkida mõne teise kohastumuse kõrvalefektina. Nii näiteks on paljud sukulendid ja kaktused kohastumusena auramise ja väliste vigastuste vastu osaliselt kaetud surnud rakkudest kaitsekihiga, mis muudab taime värvilt sarnaseks ümbritseva keskkonna mitteelusatele  elementidele. Mõnedel juhtudel aga on säärane välimus edasi arenenud mimeesiks, kus taimed jäljendavad surnud taimeosi, oksi ja kive (Wiens 1978).